宣詔廳歌贈朱太守
作者：郭祥正
朝代：宋

paragraphs: 使君心畫天下無，構廳宣詔西南隅。
曉光初散射簷桷，夜氣欲合吞江湖。
甓甃摩挲滑瑤玉，重窻窈窕明青朱。
胡生畫手出前輩，素壁爲寫巫山圖。
一條江練澄碧落，十二峰色峨珊瑚。
元猿老虎嘯彷彿，長松瘦石寒扶疏。
中間皓鶴最恬淡，九霄獨立形神孤。
君去班春勸耕稼，君歸命客同歡娱。
三冬垂簾醉春瓮，六月静坐臨冰壺。
巴牋血色灑醉筆，五字七字排璣珠。
和風匝地怨氣滅，險吏縮手窮氓蘇。
地隨人盛古今好，姑熟自此爲名區。
君不見滕王閣庾公樓，樽罍千載誇風流。
又不見宴寢一詩尚不滅，至今人道韋蘇州。
噫吁嚱，四座勿歌聽我歌，宣詔之名君謂何。
守臣不壅帝王澤，六合長靜無干戈。